CELEX: C2007/155/50
Language: el
Date: 2007-07-07 00:00:00
Title: Υπόθεση T-131/07: Προσφυγή της 24ης Απριλίου 2007 — Mohr & Sohn κατά Επιτροπής

7.7.2007   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 155/25
            
         Προσφυγή της 24ης Απριλίου 2007 — Mohr & Sohn κατά Επιτροπής
   (Υπόθεση T-131/07)
   (2007/C 155/50)
   Γλώσσα διαδικασίας: η γερμανική
   Διάδικοι
   
      Προσφεύγων: Paul Mohr & Sohn, Baggerei und Schiffahrt (Niederwalluf (Rhg), Γερμανία) (εκπρόσωπος: F. von Waldstein, δικηγόρος)
   
      Καθής: Επιτροπή των Ευρωπαϊκών Κοινοτήτων
   Αιτήματα του προσφεύγοντος
   Ο προσφεύγων ζητεί από το Πρωτοδικείο:
   
               —
            
            
               να ακυρώσει την απόφαση της καθής της 28ης Φεβρουαρίου 2007 και να υποχρεώσει την Επιτροπή να χορηγήσει στον προσφεύγοντα άδεια εξαιρέσεως του γερανοφόρου σκάφους «Niclas» βάσει του άρθρου 4, παράγραφος 6, του κανονισμού (ΕΚ) 718/1999 του Συμβουλίου, της 29ης Μαρτίου 1999, σχετικά με μια πολιτική ρύθμισης της μεταφορικής ικανότητας των κοινοτικών στόλων στην εσωτερική ναυσιπλοΐα για την προώθηση των μεταφορών διά της πλωτής οδού·
            
         
               —
            
            
               να καταδικάσει την καθής στα δικαστικά έξοδα.
            
         Ισχυρισμοί και κύρια επιχειρήματα
   Ο προσφεύγων βάλλει κατά της αποφάσεως της Επιτροπής DG-Greffe (2007) D/200972 της 28ης Φεβρουαρίου 2007 η οποία αφορά την βάσει του άρθρου 4, παράγραφος 6, του κανονισμού (ΕΚ) 718/1999 (1) υποβληθείσα αίτηση περί χορηγήσεως άδειας εξαιρέσεως του γερανοφόρου σκάφους «Niclas». Ο προσφεύγων ζήτησε να εξαιρεθεί αυτό το πλοίο ειδικών χρήσεων από την εφαρμογή του κανόνα «παλιό για νέο». Με την προσβαλλόμενη απόφαση, η καθής αποφάσισε να μην χορηγήσει άδεια εξαιρέσεως για το γερανοφόρο σκάφος «Niclas».
   Προς στήριξη της προσφυγής του, ο προσφεύγων υποστηρίζει, μεταξύ άλλων ότι το γερανοφόρο σκάφος «Niclas» δεν εμπίπτει στο πεδίο εφαρμογής του κανονισμού 718/1999. Συναφώς, προβάλλει ότι το εν λόγω σκάφος δεν διαθέτει έγγραφα που να αποδεικνύουν ότι ανήκει στον στόλο των πλοίων που διαπλέουν τον Ρήνο τα οποία αποτελούν εντούτοις προϋπόθεση για τη νόμιμη μεταφορά εμπορευμάτων στις ευρωπαϊκές υδάτινες οδούς. Κατά τον προσφεύγοντα, το γερανοφόρο σκάφος «Niclas» δεν διαφέρει από τα σκάφη που χρησιμοποιούνται αποκλειστικά για την αποθήκευση εμπορευμάτων βάσει του άρθρου 2, παράγραφος 2, στοιχείο στ', του κανονισμού 718/1999 ή από τα σκάφη με κλαπέτα καθώς και από τα πλωτά μηχανήματα κατασκευαστικών εταιρειών κατά την έννοια του άρθρου 2, παράγραφος 2, στοιχείο ζ', του ίδιου κανονισμού.
   
      (1)  Κανονισμός (ΕΚ) 718/1999 του Συμβουλίου, της 29ης Μαρτίου 1999, σχετικά με μια πολιτική ρύθμισης της μεταφορικής ικανότητας των κοινοτικών στόλων στην εσωτερική ναυσιπλοΐα για την προώθηση των μεταφορών διά της πλωτής οδού.